ྱལ་བ་ཡི་དྭགས་དུད་འགྲོའི་འགྲོ་བ་གསུམ་གྱི་སྡུག་བསྔལ་རྒྱུ་དང་བཅས་པ་ཞི་བར་བྱས། ལྷ་སོ་སོའི་གོ་འཕང་ལ་བཀོད། འོད་ཟེར་སླར་འདུས་ལྷ་སོ་སོའི་ཐུགས་ཀར་ཐིམ་པའི་དམིགས་པ་བྱ། དེའང་ལྷ་ཐམས་ཅད་ཀྱི་ཞལ་ནས་སྔགས་ཀྱི་སྒྲ་དུས་གཅིག་ཏུ་བསྒྲགས་ནས། གདུལ་བྱ་གང་ལ་གང་འདུལ་གྱི་སྐུས་དོན་མཛད་པ་སྟེ། དེ་བཞིན་གཤེགས་པ་དང་གཤེགས་མ་རྣམས་ཀྱིས་ནི་དེ་བཞིན་གཤེགས་པ་དང་གཤེགས་མའི་གོ་འཕང་ལ་བཀོད། དེ་བཞིན་དུ་བྱང་ཆུབ་སེམས་དཔའ་དང་སེམས་མ་རྣམས་ཀྱིས་ནི་བྱང་ཆུབ་སེམས་དཔའ་དང་སེམས་མའི་གོ་འཕང་དང་། ཉན་ཐོས་རང་རྒྱལ་རྣམས་ཀྱིས་ནི་ཉན་རང་གི་གོ་འཕང་དང་། ཁྲོ་བོ་རྣམས་ཀྱིས་ནི་ཡེ་ཤེས་ཀྱི་ཁྲོ་བོའི་གོ་འཕང་དང་། འཇིག་རྟེན་སྐྱོང་བའི་ཚུལ་གྱིས་ནི་འཇིག་རྟེན་སྐྱོང་བ་དེ་དང་དེའི་གོ་འཕང་དུ་བཞག་ཅེས་པའི་དོན་ཡིན་ལ། མཐར་གྱིས་ནི་ཐམས་ཅད་ཀྱང་རྫོགས་པའི་བྱང་ཆུབ་རྣམ་སྣང་ཆེན་པོའི་གོ་འཕང་ལ་བཞག་དགོས་པ་ནི་ཐབས་ལ་མཁས་པའི་ཁྱད་པར་ཉིད་དོ། །ཆ་གསུམ་གཏོར་མའི་སྐབས་ཀྱི་བགེགས་དགུག་པ་ལ་ནི། རྗེ་བཙུན་རྩ་བ་སོགས་ནས། ཀུན་རིག་རྣམ་པར་སྣང་མཛད་ལྷའི་ཚོགས་འཁོར་དང་བཅས་པའི་བདེན་པ་དང་བདེན་པ་ཆེན་པོའི་བྱིན་གྱིས་བརླབས་ཀྱིས། བགེགས་ཀྱི་རིགས་གང་ཡིན་པ་དེ་དག་ཐམས་ཅད་སྐད་ཅིག་ཐང་ཅིག་ཡུད་ཙམ་ལ་འདིར་མཆིས་པར་གྱུར་ཅིག ཨོཾ་ཊཱ་ཀི་ཧཱུྃ་ཛཿ ཞེས་པ་ཙམ་ལས་གཞན་མི་མཛད་དེ། དོན་ལ་འདིར་བགེགས་ཀྱི་རིགས་སུ་གཏོགས་པ་ཐམས་ཅད་བཀུག་ནས་གཏོར་མ་སྦྱིན་པའི་རྒྱུ་མཚན་གྱིས་སོ། །ལྷོ་སྒོའི་ཕྱིར་བཟློག་སྐབས། ཚེ་འདས་ཀྱི་རྟེན་བསྐྱེད་པ་ནི། བྱང་བུ་སོགས་རྟེན་གང་ཡིན་བསང་སྦྱངས། སྟོང་པའི་ངང་ལས་དཀྱིལ་འཁོར་གྱི་ལྷོ་ཕྱོགས་སུ་སྦྱོང་སྟེགས་པདྨ་དཀར་པོ་འདབ་མ་བརྒྱད་པའི་དབུས་སུ་འཁོར་ལོ་སྔོན་པོ་རྩིབས་བརྒྱད་པའི་ལྟེ་བར་ཡི་གེ་ནྲྀ་ཡོངས་སུ་གྱུར་པ་ལས། དགེ་བའི་བཤེས་གཉེན་དམ་པ་ལྟ་བུ་ཆོས་པའི་ཆེ་བ་བརྗོད་དགོས་པ་དང་། མི་ཆེན་ལྟ་བུའི་ཞེས་དགོས་པའི་རིགས་ལ་ནི། སྐུ་ཚེའི་དུས་ལས་འདས་པ་ཆེ་གེ་མོ་ཞེས་པ་ཙམ་དང་། ཕལ་པ་ཡིན་ན་ཚེ་དུས་ལས་འདས་པའམ་ཚེ་ལས་འདས་པ་ཆེ་གེ་མོ་ཞེས་བྱ་བའི་ཕུང་པོ་དང་ཁམས་དང་སྐྱེ་མཆེད་ཐམས་ཅད་ཡོངས་སུ་རྫོགས་པ་གསོན་པོའི་རྣམ་པ་ཇི་ལྟ་བ་བཞིན་དུ་གྱུར་ཅེས་བརྗོད། འདིར་འགའ་ཞིག་གིས་བདེ་བར་གཤེགས་པ་དང་ཞི་བར་གཤེགས་པ་ཞེས་བརྗོད་པ་ནི་ཅུང་ཟད་འཐད་པར་མ་མངོན་ཏེ། དེ་དག་ལ་ནི་སྡིག་སྒྲིབ་དང་སྡུག་བསྔལ་སྦྱང་དུ་ཡོད་པ་མ་ཡིན་པའི་ཕྱིར། དེ་ནས་རང་གི་སྙིང་གའི་ས་བོན་དང་ཚེ་འདས་ཀྱི་སྙིང་གའི་ནྲྀ་ལས་འོད་འཕྲོས། ཚེ་འདས་ཀྱི་རྣམ་ཤེས་ཁམས་གསུམ་གང་ན་གནས་པ་ནས་བཀུག་པར་བསམས་ལ། རྗེ་བཙུན་རྩ་བ་སོགས་ནས་རྣམ་པར་སྣང་མཛད་ལྷའི་ཚོགས་འཁོར་དང་བཅས་པའི་བདེན་པ་དང་བདེན་པ་ཆེན་པོའི་བྱིན་གྱིས་བརླབས་ཀྱིས་ཚེ་ལས་འདས་པ་ཆེ་གེ་མོ་ཞེས་བྱ་བའི་རྣམ་པར་ཤེས་པ་ཁམས་གསུམ་སྐྱེ་གནས་བཞི་རིགས་དྲུག་སྲིད་པ་བར་དོ་གང་ན་གནས་ཀྱང་། སྐད་ཅིག་གིས་རྟེན་འདི་ལ་མཆིས་པར་གྱུར་ཅིག ཨོཾ་ཊཱ་ཀི་ཧཱུྃ་ཛཿཞེས་ལན་གསུམ་དང་། ཨོཾ་ཤོ་དྷ་ནེ་སོགས་ཀྱིས་ཀྱང་བཀུག་ནས་བསྟིམ། ཨོཾ་སརྦ་བིཏ་སརྦ་པཱ་པཾ་སོགས་ཀྱིས་སྡིག་པ་དྲལ་བའི་སྔགས་དང་བཅས་པས་དྲལ། ཨོཾ་«་་་་་རྒྱུད་ལས། སྙིང་ག་ལྐོག་མ་ཁ་ཕྱོགས་སུ། །སརྦ་བིཏ་ཀྱིས་བྱིན་གྱིས་བརླབས་ཞེས་གསུངས་པ་ལྟར་མས་ཡར་གསུམ་དུའམ། གཞན་ཕན་རྣམ་གཉིས་ལས། སྤྱི་བོ་ལ་སོགས་པར་གཏུགས་ཏེ་ཞེས་སོགས་ཁོང་ལས་གསལ་ཁ་མ་བྱུང་ཡང་། ད་ལྟའི་ཕྱག་ལེན་དུ་སྤྱི་བོ་ནས་ཡས་མར་ལ་གསུམ་ཙམ་མཛད་སྲོལ་སྣང་། »སརྦ་བིཏ་བཛྲ་སོགས་ཕྱག་རྒྱ་དང་བཅས་ཏེ། ཚེ་ལས་འདས་པའི་རྣམ་པར་ཤེས་པ་ཨ་དཀར་པོ་དྲི་མ་མེད་པ་ཞིག་ཏུ་གྱུར་པར་བསམ། ལས་ཀྱི་རྡོ་རྗེས་གཏོར་མས་རྟེན་ལ་གཡས་ཕྱོགས་སུ་ལན་གསུམ་གསུམ་དུ་བསྐོར་ཞིང་། ཨོཾ་སརྦ་བིགྷྣཱན་སོགས་གསུམ་གྱིས་ཞི་བའི་སྦྱོང་བ་དང་། སློབ་དཔོན་གྱིས་རྡོ་རྗེ་གསོར་ཞིང་ལས་ཀྱི་རྡོ་རྗེས་ཏིང་ལོ་ཆང་བུས་བསྐོར་ཞིང་ཨོཾ་སུམྦྷ་ནི་སོགས་གསུམ་གྱིས་ཞི་དྲག་ཕྱེད་མའི་སྦྱང་བ་དང་། ཚེ་ལས་འདས་པ་ཆེ་གེ་མོ་གསོན་གྱི་དུས་སོགས་ནས་སོང་ཞིག་གི་བར་བརྗོད། ཁྲོ་བོ་སྤྱན་དྲངས་ནས་མཆོད་བསྟོད། བདེན་པའི་སྟོབས་བརྗོད་པའི་མཐར་ཆེ་གེ་མོ་གསོན་གྱི་དུས་ན་ཚེ་གནས་པ་ལ་བར་དུ་གཅོད་ཅིང་། གཤིན་གྱི་དུས་ན་སྡིག་པ་སྦྱོང་བ་སོགས་ནས་མགོ་བོ་ཚལ་པ་བརྒྱར་དགས་པར་བྱའོ། །ཨོཾ་སུཾ་བྷ་ནི་དང་ཨོཾ་བཛྲ་སཏྭ་ཀྲོ་དྷའི་སྔགས་གཉིས་བཅས་པས་བྲབ་སྟེ། དེ་ལྟ་བུ་ལན་གསུམ་གྱིས་དྲག་པོའི་སྦྱང་བ་རྣམས་སོང་ནས། ཚེ་ལས་འདས་པས་ཚེ་ཐོག་མ་མེད་པ་ནས་བསགས་པའི་སྡིག་སྒྲིབ་ཐམས་ཅད་སྙིང་ག་ནས་ཡི་གེ་ཀཾ་ནག་པོའི་རྣམ་པས་སྣ་སྒོར་ཐོན་ཏེ་མདུན་གྱི་ཏིལ་ལ་ཐིམ། ཨོཾ་སརྦ་པཱ་པཾ་སོགས་དང་ཏིལ་བཟུང་བའི་ལག་པ་གཡས་པས་གཡས་དང་། གཡོན་པས་གཡོན་དང་། གཉིས་ཀས་གཡས་སུ་བསྐོར་ཞིང་མེ་དང་ཆུར་དོར་བའི་ཏིལ་སྦྱང་བྱས་ལ། སྔགས་ཀྱིས་མངོན་པར་བསྔགས་པའི་བྱེ་མའམ་ཡུངས་ཀར་གྱིས་བྲབ་ཅིང་ཨོཾ་སརྦ་པཱ་པཾ་སོགས་ནས་སརྦ་སཏྭ་ནཱཉྩ་སྭཱ་ཧཱའི་བར་སྔགས་རྣམས་ལན་གསུམ་རེ་བརྗོད་མཐར། ཚེ་ལས་འདས་པའི་སྡིག་སྒྲིབ་ཐམས་ཅད་དག་པར་གྱུར་ཅིག་ཅེས་པའི་བར་བརྗོད། དེ་ནས་དཀྱིལ་འཁོར་གྱི་ལྷའི་གཟུགས་བརྙན་མེ་ལོང་ལ་འཆར་དུ་བཅུག་ལ། ཇི་ལྟར་བལྟམས་པ་སོགས་ཀྱིས་མཆོག་ཁྲུས་སྐུ་ཕྱི་བཅས་བྱས་པའི་ཆུ་བུམ་པར་བླུགས་ལ། འདི་ནི་སྦྱིན་པའི་རང་བཞིན་སོགས་ཤླཽ་ཀ་རེའི་མཚམས་སུ་རྩ་རིག་བརྗོད་ཅིང་བཀྲུས་པའི་མཐར། ཚེ་ལས་འདས་པ་ཆེ་གེ་མོས་གཙོ་བྱས་པའི་སེམས་ཅན་ཐམས་ཅད་ཀྱི་ཕ་རོལ་ཏུ་ཕྱིན་པ་དྲུག་གི་མི་མཐུན་པའི་ཕྱོགས་དག་ནས་ཕ་རོལ་ཏུ་ཕྱིན་པ་དྲུག་གི་ཡོན་ཏན་ཕུན་སུམ་ཚོགས་པ་དང་ལྡན་པར་གྱུར་ཅིག་ཅེས་དང་། འདོད་ཆགས་ཞེ་སྡང་སོགས་ཤླཽ་ཀ་རེ་རེའི་མཚམས་སུ་རྩ་རིག་བརྗོད་ཅིང་བཀྲུས་མཐར། དཀོན་མཆོག་གསུམ་གྱི་བདེན་པས་བྱིན་གྱིས་བརླབས་ཀྱིས། ཚེ་ལས་འདས་པ་ཆེ་གེ་མོས་གཙོ་བྱས་པའི་སེམས་ཅན་ཐམས་ཅད་ཀྱི་ཉོན་མོངས་པ་དུག་གསུམ་གྱི་སྒྲིབ་པ་ཐམས་ཅད་བཅོམ་ནས་དགེ་བ་གསུམ་དང་ལྡན་པར་གྱུར་ཅིག་ཅེས་དང་། ས་འདི་དུག་གི་ཕ་ཡིན་སོགས་ལའང་ཤླཽ་ཀ་རེ་རེའི་མཚམས་སུ་རྩ་རིག་བརྗོད་ཅིང་བཀྲུས་མཐར། ཚེ་ལས་འདས་པ་ཆེ་གེ་མོས་གཙོ་བྱས་པའི་སེམས་ཅན་ཐམས་ཅད་འབྱུང་བ་བཞི་ལ་བརྟེན་ནས་སྐྱེས་པའི་ཉོན་མོངས་དང་རྣམ་རྟོག་རྒྱུ་དང་བཅས་པ་འབྱུང་བ་བཞིའི་ཆོས་ཉིད་ཀྱི་ངང་དུ་ཐིམ་ནས་སྡུག་བསྔལ་རྒྱུ་དང་བཅས་པ་ཐམས་ཅད་དུ་བྲལ་བར་གྱུར་ཅིག་ཅེས་བརྗོད། ཤིས་པར་བརྗོད་ཀྱིན་བཀྲུ་བ་ནི། རྟེན་ལ་མེ་ཏོག་འཐོར་ཞིང་། ལས་ཀྱི་རྡོ་རྗེས་རྟེན་ལ་བུམ་ཆུས་འཐོར་བའི་ཚུལ་དང་བཅས་ཏེ། གང་ལ་སེར་སྣ་རྣམ་ཆགས་པ་ཞེས་སོགས་ཀྱི་མཐར། ཚེ་ལས་འདས་པས་གཙོ་བྱས་པའི་སྐྱེ་དགུ་ཐམས་ཅད་མི་མཐུན་པའི་ཕྱོགས་ཐམས་ཅད་ལས་ཤིན་ཏུ་རྒྱལ་ཞིང་བཀྲ་ཤིས་པར་གྱུར་ཅིག་ཅེས་བརྗོད། སྐབས་འདིར་བར་དོ་ཆོས་བཤད་བྱེད་པ་ཡོད་ན། དེས་རྒྱས་བསྡུས་ཇི་ལྟར་རིགས་པར་བཤད་དོ། །དེ་ནས་སྐྱབས་སུ་འགྲོ་བ་ལ་སོགས་པའི་བསམ་པ་འདི་བཞིན་མཛོད། ཁྱེད་རང་གི་མདུན་གྱི་ནམ་མཁར་སྐྱབས་གནས་བསླུ་བ་མེད་པ་བླ་མ་དང་དཀོན་མཆོག་རིན་པོ་ཆེ་རྣམ་པ་གསུམ་གྱི་ཚོགས་སྤྲིན་ཕུང་གཏིབས་པ་ལྟར་བཞུགས་པར་མོས་ཏེ། དེ་དག་གི་སྤྱན་སྔར་སྒོ་གསུམ་གུས་པའི་སྒོ་ནས་ཕྱག་འཚལ་ཞིང་སྐྱབས་སུ་འགྲོ་བ་དང་། ལུས་དབུལ་བའི་འདུན་པ་དང་བཅས་ཏེ་ཚིག་འདི་དག་གི་རྗེས་ཟློས་མཛོད། གཙོ་བོ་རྒྱལ་བ་སོགས་གདངས་དང་བཅས་ཏེ་བརྗོད། དེའང་ཚེ་འདས་དེ་ཉིད་ཀྱིས་སློབ་དཔོན་གྱི་ངག་གི་རྗེས་ཟློས་བྱེད་པའི་ཚུལ་དུ་འདོན་པའི་དབང་དུ་བྱས་ན། ཚེ་འདས་ཞེས་མི་བརྗོད་པར། དེའི་ཚབ་ཏུ་བདག་ཅག་དང་བདག་ནི་ཞེས་སྐབས་སུ་གང་བབས་སྦྱར་ཏེ། གཞན་ཕན་འོད་ཟེར་ལས། བུ་ལ་སོགས་པའི་ལག་ཏུ་བྱང་བུ་འཛིན་པས་ཕྱག་བྱེད་དུ་བཅུག་ལ། ཡིད་ཀྱིས་ཚེ་འདས་དེས་ཕྱག་བྱེད་ཀྱིན། ཚིགས་བཅད་རྣམས་ངག་ཏུ་ཟློས་པས་སྐྱབས་སུ་འགྲོ་བར་བསམ་ཞིང་རང་གིས་བརྗོད། གལ་ཏེ་གཤིན་པོ་དེས་རྗེས་ཟློས་མི་བྱེད་པར། སློབ་དཔོན་རང་གིས་ཚེ་འདས་དེ་ཉིད་རྒྱལ་བ་སྲས་བཅས་རྣམས་ལ་འབུལ་བའི་དབང་དུ་བྱས་ནས་འདོན་པ་ན། དཀྱུས་ལྟར་ཚེ་འདས་ཞེས་བརྗོད་དགོས། དེ་གཉིས་གང་ཡིན་བརྡ་སྤྲོད་བྱེད་པའི་སློབ་དཔོན་དེས་ཚིག་འདི་དག་གི་རྗེས་ཟློས་མཛོད་ཅེས་པ་བརྗོད་མི་བརྗོད་བཤད་པའི་ངག་མཉན་པ་གཙོ་ཆེ་བའོ། །དེ་ནས་དབང་བསྐུར་མི་བྱེད་པར་ཕྱིར་བཟློག་ཙམ་བྱེད་ན། རྟེན་དེ་ཉིད། ཨོཾ་སྭ་བྷཱ་ཝ་སོགས་ཀྱིས་སྟོང་པར་སྦྱངས། སྟོང་པའི་ངང་ལས་པཾ་ལས་པདྨ་དང་ཨ་ལས་ཟླ་བའི་དཀྱིལ་འཁོར་གྱི་སྟེང་དུ། ཧཱུྃ་ལས་རྡོ་རྗེ་དཀར་པོ་རྩེ་ལྔ་པ་སོགས་ནས། ཨོཾ་ཀརྨ་ཨ་བྷི་རིཉྩ་ཨ་ཞེས་པའི་བར་གྱིས་བདག་བསྐྱེད་ཀྱི་སྐབས་ཇི་ལྟ་བ་བཞིན་རྡོ་རྗེ་སེམས་དཔའ་བསྐྱེད་ལ། འོག་ནས་འབྱུང་བ་ལྟར་མཆོད་བསྟོད་དང་འདོད་ཡོན་འབུལ་བ་དང་། བྱང་བུ་ཡོད་ན་བསྲེག་པ་དང་། ལམ་སྦྱོང་བསྟན་རྣམས་བྱས་ལ། བཟང་སྤྱོད་ལ་སོགས་པའི་སྨོན་ལམ་རྣམ་པར་དག་པའི་རྒྱས་གདབ་བོ། །དབང་བསྐུར་བྱེད་ན་སྟ་གོན་མཇུག་པ་དང་བཅས་པ། དངོས་གཞི་མཐའ་རྟེན་དང་བཅས་པའི་དབང་རྣམས་བསྐུར་ནས། རྗེས་གཙོ་བོས་ཇི་ལྟར་སོགས་དང་མཎྜལ་འབུལ་བ། དེང་ནས་བརྩམས་ཏེ་ཡན་ཆད་གསོན་པོའི་སྐབས་ལྟར་བྱས་ལ། དེ་རྣམས་ཀྱིས་ངན་སོང་ཐམས་ཅད་ཡོངས་སུ་སྦྱོང་བ་ཀུན་རིག་རྩ་བའི་དཀྱིལ་འཁོར་དུ་དབང་བསྐུར་བ་ལེགས་པར་ཐོབ་པས། རང་བཞིན་གྱི་དོན་རྒྱ་ཆེན་པོ་མཛད་པར་ཞུ། དེ་ལྟར་དབང་བསྐུར་བས་ཁྱེད་རང་དེ་བཞིན་གཤེགས་པ་ཐམས་ཅད་ཀྱི་བདག་ཉིད་རྡོ་རྗེ་སེམས་དཔར་གྱུར་པ་དེ་མཆོད་པའི་ཡུལ་དུ་བཟང་བ་ཡིན་པས། ཉེ་བར་སྤྱོད་པ་རྣམས་ཀྱིས་མཆོད་པའི་མོས་པ་མཛོད། ཨོཾ་སརྦ་ཏ་ཐཱ་ག་ཏ་ཨརྒྷཾ་སོགས་ཀྱིས་མཆོད་དེ་རྡོ་རྗེ་སེམས་དཔའ་སོགས་ཤླཽ་ཀ་གཅིག་གིས་བསྟོད་དོ། །འདོད་ཡོན་གྱི་རྫས་རྣམས་བསང་སྦྱངས། ཨོཾ་ཨ་ཀཱ་རོ་ལན་གསུམ་གྱི་བྱིན་གྱིས་བརླབས། ཁ་དོག་དབྱིབས་ལེགས་ཡིད་འོང་རྒྱན་ཕྲེང་ལྡན། །ཕྱོགས་དུས་ཀུན་ན་གཟུགས་མཆོག་ཅི་མཆིས་རྣམས། །མོས་བློས་མཆོད་གནས་ལྷ་ལ་བདག་འབུལ་གྱིས། །བཞེས་ཤིག་བླ་མེད་བྱང་ཆུབ་ཐོབ་པར་ཤོག །ཨོཾ་སརྦ་ཏ་ཐཱ་ག་ཏ་རཱུ་པ་ཀཱ་མ་གུ་ཎ་པཱུ་ཛི་ཏེ་ཧཱུྃ། ཞེས་པས་གཟུགས་དང་དེ་བཞིན་དུ་སྒྲ་དྲི་རོ་རེག་བྱ་རྣམས་ཀྱང་དེའི་རིགས་འགྲེ་སྦྱར་ཏེ། སྤརྵེ་ཀཱ་མ་གུ་ཎ་པཱུ་ཛི་ཏེ་ཧཱུྃ། ཞེས་པའི་རྗེས་ཐོགས་སུ་ཐམས་ཅད་ནམ་མཁའི་མཛོད་བཞིན་དུ་ཞེས་པའི་ཚིགས་བཅད་གཅིག་ཁོ་ན་བརྗོད་པས་ཆོག འགའ་ཞིག་གིས་རྣམ་ཤེས་རྟེན་བསྐྱེད་ལྷ་ལ་འདི་འབུལ་ཞེས་སོགས་དང་ཚེ་ལས་འདས་པའི་མིག་གི་ཡུལ་དུ་གཟུགས་ཕུན་སུམ་ཚོགས་པ་ཞེས་སོགས་འབྲེལ་མེད་སྣ་ཚོགས་བརྗོད་པ་རྣམས་ལ་ནི་སྙིང་པོ་མེད་དོ། །དེ་ནས་བྱང་བུ་བསྲེག་པའི་བརྡ་སྤྲོད་བྱེད་ན། སླར་ཡང་འདི་ལྟར་ངེས་པར་བྱ་སྟེ། ཚེ་འདས་ཀྱི་རྣམ་པར་ཤེས་པ་དཔལ་རྡོ་རྗེ་སེམས་དཔའ་དང་དབྱེར་མེད་དུ་བྱིན་གྱིས་བརླབས་པ་དེ་སྤྱི་གཙུག་ནས་འཐོན་ཏེ་མདུན་གྱི་ནམ་མཁར་གནས་པར་བསམས། དེ་ནས་ཆོས་ཐམས་ཅད་ཀྱི་གནས་ལུགས་སྤྲོས་བྲལ་དུ་ཤེས་པར་བྱས་ཏེ། དེའི་ངང་ནས་འཁྲུལ་ངོར་སྣང་བའི་ཚེ་ལས་འདས་པས་གཙོ་བྱས་པའི་སེམས་ཅན་ཐམས་ཅད་ཀྱི་སྡིག་སྒྲིབ་དང་སྡུག་བསྔལ་ཐམས་ཅད་ཀྱི་ངོ་བོ་ཐ་མལ་པའི་གཟུགས་ཀྱི་རྣམ་པ་ཅན་ནམ་མིང་བྱང་གི་རྣམ་པ་བསྲེག་ཅིང་སྦྱང་དུ་རུང་བ་དཔེ་བུད་ཤིང་དང་ཆོས་མཚུངས་སུ་གནས་པ་དེ་ཉིད། སློབ་དཔོན་གྱིས་ཆོས་ཐམས་ཅད་ཀྱི་རང་བཞིན་སྟོང་པ་ཉིད་དུ་ཤེས་པའི་བདག་མེད་རྟོགས་པའི་ཡེ་ཤེས་རང་བཞིན་གྱིས་འོད་གསལ་བ་སྦྱོང་བྱེད་མེ་དང་ཆོས་མཚུངས་སུ་ཡོད་པ་དེས། ཚེ་ལས་འདས་པའི་སྡིག་སྒྲིབ་ཀྱི་ངོ་བོར་གྱུར་པའི་གཟུགས་བྱང་དེ་ཉིད་བསྲེགས་ཤིང་སྦྱངས་པས་འཁོར་བའི་སྡུག་བསྔལ་རྒྱུ་དང་བཅས་པ་ཐམས་ཅད་ཡེ་ཤེས་ཀྱི་སྣང་བ་ཆེན་པོ་གཅིག་ཏུ་འབར་བར་མོས་པ་མཛོད་ཅེས་དང་། སྟོང་ཉིད་ཡེ་ཤེས་འབར་བའི་མེས། །ཚེ་འདས་སྒྲིབ་པའི་བུད་ཤིང་སོགས་ཀྱི་མཐར་རྩ་རིག་ཟློས་ཤིང་བསྲེགས་ནས་བསྲེག་བྱ་སྲེག་བྱེད་སྲེག་པ་པོ་སྟེ་འཁོར་གསུམ་དམིགས་པ་མེད་པའི་ལྟ་བའི་རྒྱས་གདབ་བོ། །དེ་ནས་དཀོན་མཆོག་རིན་ཆེན་སོགས་ལམ་སྦྱང་བ་དང་། པདྨ་འདམ་གྱིས་མ་གོས་སོགས་ཚིགས་བཅད་སྔགས་དང་བཅས་པས་ལམ་བསྟན་པས། རྣམ་ཤེས་རྡོ་རྗེ་སེམས་དཔར་གསལ་བ་དེ་ནུབ་ཕྱོགས་བདེ་བ་ཅན་གྱི་ཞིང་ཁམས་སུ་སངས་རྒྱས་འོད་དཔག་མེད་ཀྱི་ཞབས་དྲུང་དུ་ཐོགས་པ་མེད་པར་ཡུད་ཀྱིས་གཤེགས། དེར་སངས་རྒྱས་འོད་དཔག་ཏུ་མེད་པའི་ཐུགས་རྗེ་དང་བྱིན་གྱིས་བརླབས་ཀྱིས་སྐད་ཅིག་ཡུད་ཙམ་ལ་རྫུས་སྐྱེས་ཀྱི་སྐྱེ་བ་བླངས་ནས་མཆོད་པ་འབུལ་བ་སོགས་བྱས་པར་བསམས་ལ། སྨོན་ལམ་རྣམ་པར་དག་པ་གདབ་བོ། །དེ་ནས་བདག་བསྐྱེད་ཀྱི་མཇུག་སྡུད། ཨོཾ་བུདྡྷ་སོགས་དང་རྗེས་ཆོག་རྣམས་དཀྱུས་ལྟར་བྱའོ། །སྨྲས་པ། རང་གཞན་དོན་གྱི་ཕན་བདེ་སྒྲུབ་པ་ལ། །བསྒྲིགས་ལེགས་ཚིག་གི་ཕྲེང་བ་ལ་ལྟོས་ཏེ། །ཆུ་སྐྱེས་རོ་བཅུད་སྡུད་པའི་བུང་བས་ཀྱང་། །འཕུར་ལྡིང་གདངས་སྙན་བསྒྱུར་བ་མི་བྱེད་དམ། །གཅིག་ཏུ་རྒྱལ་བ་གཉིས་པའི་ཞལ་ལུང་ལ། །ངག་སྒྲོས་ཕལ་པས་བསླད་ན་མི་རུང་སྙམ། །འདོན་འགྲིགས་ཉུང་ཟད་བགྱིས་པའི་དགེ་བས་ཀྱང་། །རྒྱལ་བའི་བསྟན་ལ་བྱ་བ་བྱེད་གྱུར་ཅིག །ཅེས་བཅོམ་ལྡན་འདས་ཀུན་རིག་གི་ཆོ་ག་གཞན་ཕན་མཐའ་ཡས་ཀྱི་འདོན་འགྲིགས་ལ་ཉེ་བར་མཁོ་བའི་གཞན་ཕན་ཟུར་རྒྱན་ཞེས་བྱ་བ་འདིའང་། འབྲི་ཀླུང་མའི་རྒྱུན་ཆེན་དལ་གྱིས་འབབ་པའི་འགྲམ་ངོགས་དབོན་སྟོད་དགོན་གྱི་དབུ་མཛད་ཡེ་ཤེས་ལྷུན་གྲུབ་པ་དང་ཚུལ་ཁྲིམས་ཆོས་དར་རྣམ་པ་གཉིས་ཀྱིས་གསུང་གི་བསྐུལ་ངོ་མ་བཟློག་ཙམ་དུ། བནྡེ་ཚུལ་ཁྲིམས་རིན་ཆེན་དུ་བོད་པས་དཔལ་འབྱོར་གླིང་གི་རྒྱལ་ཁབ་དུ་མྱུར་བར་བྲིས་པ་དགེ་ལེགས་འཕེལ་བར་གྱུར་ཅིག །སརྦ་མངྒ་ལཾ་བྷ་ཝ་ཏུ།། །། ༈ བལ་ཡུལ་མཆོད་རྟེན་ཉེ་འདབས་ནས་རྒྱལ་ཡོངས་ས་ཆེན་ཞེས་པ་ལས། སློབ་བུ་ཐ་ཤལ་པ་གུ་རུས་སྤེལ་བའོ།།

༼ཆ༽